১৪টি গ্র্যান্ড স্ল্যামের মালিকের জবাব, ‘‘আজ যা করলাম, আগামীকালই তা অতীত হয়ে যাবে। ২০১৫ সাল কেমন কেটেছিল, সেটা নিয়ে ভাবা অর্থহীন। প্রত্যেক দিন কীভাবে নিজেকে কতটা উন্নত করে তুলতে পারছি, সেটা নিয়েই চলতে পছন্দ করি। এটাই আমার জীবনদর্শন।’’
শনিবার মুবাদালা টেনিসে চ্যাম্পিয়ন হয়ে ২০১৬ সাল শুরু করেছেন নাদাল। ফাইনালে উড়িয়ে দিয়েছেন মিয়স রাওনিচ-কে। কিন্তু তা নিয়ে বাড়তি উচ্ছ্বাস দেখাচ্ছেন না রাফা। তিনি বলেছেন, ‘‘নিঃসন্দেহে দারুণ সাফল্য। ট্রফি জিতে নতুন বছর শুরু করলে আত্মবিশ্বাসও বেড়ে যায়। কিন্তু এটাও দেখে নিতে হচ্ছে আমি কি আগের মতো নিখুঁত টেনিস খেলতে পারছি? ফলে এই জয় নিয়ে আমি বিশেষ কিছু বলতে চাই না। সামনের লম্বা টেনিস মরসুমে এই ধারাবাহিকতা বজায় রাখতে পারলেই আমি খুশি।’’
সোমবার থেকে শুরু হতে যাওয়া কাতার ওপেন টেনিসে অংশ নেবেন নাদাল। যে মঞ্চে তাঁর জন্য অপেক্ষা করবেন বিশ্বের এক নম্বর তারকা নোভাক জকোভিচ। শনিবার নাদালের খেলা দেখে আলোচনা শুরু হয়েছে, নতুন মরসুমে রাফা ফের আতঙ্কের কারণ হয়ে উঠতে পারেন। নাদাল নিজে অবশ্য সেই ব্যাখ্যার সঙ্গে সহমত নন। তিনি বলেছেন, ‘‘এই মুহূর্তে আমার কোনও চোট সমস্যা নেই। নিজেকে খুব ফিট বলে মনে হচ্ছে। ভাল টেনিসও সম্ভবত খেলতে পারছি। সেটাই আমার প্রাপ্তি। এটুকু বলতে পারি যে, আমি এখন যে কোনও টুর্নামেন্ট খেলার জন্য তৈরি। অতীত নিয়ে কথা বলতে আমার ভাল লাগে না।’’